AlexejDobrolubov/national_council_slovak_2010 huggingface dataset:
6. schôdza NR SR - 6.deň - B. popoludní
Dátum: 2023-12-14
Poslanec: Truban, Michal (PS)
Druh vystúpenia: Vystúpenie s faktickou poznámkou

112. Ďakujem pekne za slovo, pán predsedajúci. Keďže nás pán poslanec Pročko vyzval, aby sme sa k nemu vyjadrili, tak je slušné túto výzvu opakovať. Padlo tam veľmi veľa vecí, ale na úvod by som chcel okomentovať samotný proces alebo formu toho prejavu, ktorá bola treba povedať naozaj veľmi konsízna. Ja som čakal, kedy bude ten prejav prerušený, ale už aj pán Pročko naozaj sa posúva vo svojich prejavoch a bol v skutočnosti veľmi, veľmi konkrétny a, a priamy a našťastie nemusel byť, nemusel byť vôbec prerušený. Ale poďme teraz k tomu obsahu. Hovoril tam viacero vecí, nebudem sa tu opakovať po mojom kolegovi Oskarovi Dvořákovi, ktorý spomenul ministerstvo športu, ale pán Pročko veľakrát rozprával aj o vyššom daňovom zaťažení podnikateľov, taktiež kolega Grendel rozprával o väčších poplatkoch, tie tu tiež nebudem opakovať. Ale vrátim sa k tomu daňovo-odvodovému zaťaženiu, pretože naozaj málo sa o tom hovorí. Rozprávame tu iba o nejakom jednom percente, ale skutočno... ale že budú teraz zamestnávatelia odvádzať, ale že sa to skutočných miezd ľudí nedotkne, ale opak je pravdou. Práve ľudia konkrétne zníženie svojich čistých miezd pocítia, pretože podnikatelia alebo, alebo firmy, tieto pri tejto odvodovej položke je to vždy jedno, teda že či to ide z odvodu zamestnávateľa, alebo z odvodu zamestnanca, v skutočnosti je to jeden ten istý balík a je to priamo siahanie na miezd konkrétnych, konkrétnych ľudí, či už malých živnostníkov, alebo zamestnancov. A takto sa veru konsolidácia nerobí. Takže ešte raz ďakujem pánovi Pročkovi za kvalitný vstup.
6. schôdza NR SR - 6. deň - A. dopoludnia
Dátum: 2023-12-14
Poslanec: Truban, Michal (PS)
Druh vystúpenia: Vystúpenie s faktickou poznámkou

152. Ďakujem, pán predseda, pekne za slovo. Taktiež ďakujem Natálii za veľmi kvalitný príspevok a ktorý vzišiel aj zhodou náhod vhod, pretože si rozprávala o ministerstve športu a sedí tu aj pán predseda Andrej Danko, tak nech sa môže trošku zapojiť do rozpravy, aby sa nenudil. A tam asi nemusíme rozoberať, že jednoznačne to je politická objednávka strany SNS na to, aby vzniklo takéto ministerstvo v rámci konsolidácie. Idú na to obrovské milióny, ktoré keby naozaj vládna koalícia chcela konsolidovať, tak by ich nemíňala na niečo podobné a presne, ako si povedala. Ja sa dotknem ešte aj druhého rozmeru, ktorý tiež má spoločné s niečím s pánom Andrejom Dankom, a to je práve aj vplyv konsolidačného balíka na podnikateľské prostredie, lebo ja si pamätám, ako sme, a už som to tu viackrát hovoril, boli spoločne na viacerých podnikateľských aj verejných diskusiách, kde sme sľubovali podnikateľom, že pripravíme, pokiaľ bude naša, pokiaľ sa dostaneme do vlády, pripravíme také opatrenia, ktoré im pomôžu, či už to bolo zvýšenie limitu platby DPH pre živnostníkov, alebo toľko rozoberané zníženie daňovo-odvodového zaťaženia. My sme sa, žiaľ, do vlády nedostali, ale dostala sa tam strana SNS aj strana pána Danka a je vo vláde, ktorá robí presný opak. Je vo vláde, ktorá prináša také opatrenia, ktoré zvyšujú náklady a zvyšujú dane našim podnikateľom, zvyšujú dane aj tým najmenším živnostníkom a vôbec nepomáhajú podnikateľskému rastu, čo vtedy ja som vnímal akože zaujímavý prísľub, a myslím si, že všetci tí podnikatelia nám aj vtedy verili, aj sa z toho tešili, čo sme rozprávali, či už ja, alebo pán Šaško, alebo aj pán Andrej Danko. Ale ako je zvykom, po voľbách už je všetko iné a... (Prerušenie vystúpenia časomerom.)
6. schôdza NR SR - 6. deň - A. dopoludnia
Dátum: 2023-12-14
Poslanec: Truban, Michal (PS)
Druh vystúpenia: Vystúpenie s faktickou poznámkou

24. Ďakujem veľmi pekne za slovo. Ja by som chcel zareagovať na pána Viskupiča. A ja by som povedal, že on vôbec nezdržoval, práve mal veľmi veľa dobrých odborných pripomienok k tomu zákonu o konsolidácii. Dalo by sa ich dotknúť veľmi veľa, ale ja sa dotknem jednej konkrétnej, ktorú spomínal, a to je hlavne daňovo-odvodové zaťaženie lebo presne súhlasím s pánom Viskupičom, aj ja som sa pred voľbami stretol s takmer všetkými organizáciami, ktoré zastupujú podnikateľov, od živnostenského zväzu po rôzne zväzy automobilu a zväzy až z... mes... z mäsospracujúceho priemyslu a bol som takmer na všetkých predvolebných diskusiách, ktoré organizovali či už obchodné komory, alebo aj, ja neviem, noviny rôzne ekonomické, a stretával som sa tam aj s ekonomickými predstaviteľmi terajšej vlády, ktorá to navrhovala, bol tam, častokrát vedľa mňa sedel sám Andrej Danko a častokrát vedľa mňa sedel terajší štátny tajomník z ministerstva hospodárstva pán Šaško, a keď sme sa vedeli zhodnúť všetci, čo sme tam boli, aj zo všetkými zástupcami tej organizácie, čo je taká jedna jediná vec, ktorá ktorá by... naozaj, ktorá naozaj trápi naše firmy a naše hospodárstvo, tak každý sa jednoznačne zhodol, že je to daňovo-odvodové zaťaženie a že to treba znižovať. Že bude to asi ťažké, ale na to aby sa naše hospodárstvo a ekonomika naštartovala, tak potrebujeme naozaj skúsiť zvládnuť aj túto ťažkú vec. A mňa potom veľmi prekvapilo, keď prišlo takéto zvýšenie, síce len o jedno percento, ale v konečnom dôsledku tie peniaze tí ľudia na konci neuvidia a zoberú sa firmám alebo v čistým mzdám, priamo aj zamestnancom. Takže ja toto vnímam ako práve porušenie predvolebných sľubov alebo to, čo deklarovali na svojich konferenciách. Ďakujem.
39. schôdza NR SR - 13.deň - B. popoludní
Dátum: 2025-09-29
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo, pán predsedajúci. Pán poslanec Krúpa, je pravda, že som prišiel neskôr a som si nevypočul celý váš diskusný príspevok, ale zaujala ma tá časť, keď ste rozprávali o tom Slovenskom národnom povstaní a pravidelne rozprávate o tom, že to je prezentácia, aký komunistický (pozn. prepis.: nezrozumiteľne vyslovené), Husák, Novomeský. Ja neviem, ja som asi starší ako vy, to je fakt, no nás učili, že Slovenské národné povstanie pripravovalo Piaty odboj (pozn. prepis.: nezrozumiteľne vyslovené) Komunistickej strany Československa Husák, Šmidke, Novomeský, ale hneď bol druhý riadok, kedy bola tam aj občianska zložka povstania Lettrich, Ursíny a Šrobár. Toto učili mňa za toho zlého komunistického režimu. Vždy dodali, že bola tam aj občianska zložka Slovenského národného povstania, neviem, čo učili vás. Zrejme to, že to bol čisto komunistický puč, Husák, Šmidke, Novomeský a máte z toho traumu do konca života. Nie. Mňa učili, že tam bola aj občianska zložka odboja. Ďakujem pekne.
39. schôdza NR SR - 13.deň - A. dopoludnia
Dátum: 2025-09-29
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne pán predsedajúci, aj keď s takým údivom, ale ďakujem pekne. K týmto témam sa nezvyknem vyjadrovať. Vážená pani kolegyňa, v úvode vášho vystúpenia ste rozprávali, že chodíte po regiónoch, mestách a obciach a odporučili ste nám, aby sme chodili po regiónoch aj my a počúvali, čo hovoria ľudia. Tak chcem vás ubezpečiť, že chodíme po regiónoch. Ja osobne som bol v tých najťažších časoch, keď bola diskusia o transakčnej dani medzi ľuďmi a naschvál som bol medzi nimi a som sa pýtal, aký majú názor na transakčnú daň. Vy rozprávate, že vaša pani kaderníčka ide zatvárať kaderníctvo pre transakčnú daň, ja som sa pýtal ľudí v regióne, tam kde som ja sú súkromné penzióny, ľudia ubytovávajú, prenajímajú svoje priestory, tak som sa pýtal ľudí z okolia tých penziónov, či ich zabíja transakčná daň, či preto musia končiť. Povedali mi, že nie. Povedali mi, že nie a neboli to zrovna naši sympatizanti, ani naši členovia, ani ľudia, ktorí by volili SMER, ani ľudia, ktorí by volili SMER. Keď som sa bavil s veľkými zamestnávateľmi, tiež som sa ich pýtal, tak povedali, jasné, že transakčná daň ich trocha ovplyvní, ale nie je to také, aby museli zatvárať podniky. Ľudia vedia, prečo transakčná daň, ľudia vedia, prečo konsolidácia a chápu, že je to nutnosť, chápu, že je to nutnosť, chápu, že sme to nespôsobili my. Takže toľko k tej transakčnej dani, pani kolegyňa a k tomu stretávaniu sa s ľuďmi. Ďakujem pekne.
35. schôdza NR SR - 10.deň - A. dopoludnia
Dátum: 2025-06-11
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Vážená pani poslankyňa Števulová, musím sa úplne priznať, že ja vás uznávam a mám vás rád, ľudsky vás mám rád. Mám taký pocit, že dostávate dostatok slov na (pozn. prepis.: nezrozumiteľne vyslovené) Osobitného kontrolného výboru na kontrolu SIS, keď zvolávate tieto výbory mimoriadne, tak vždy sa stretávame, niekedy sa program schváli, niekedy sa program neschváli. Nedá sa tu rozprávať o tom, že by niekto niečo valcoval, že opozícia, či pardon, koalícia valcuje opozíciu. V úvode ste povedali, že tieto správy sú o odpočúvaní. Tieto správy nie sú o odposluchoch a odpočúvaní, tieto správy sú o nasadení informačno-technických prostriedkov, a to nie sú iba odposluchy. To je obraz, to sú chemické, to sú elektronické a množstvo ďalších. To znamená, že tento, tieto správy nie sú primárne iba o odposluchoch. Pri tej komisii, ktorá tu je pertraktovaná už niekoľkokrát, ste spomenuli meno riaditeľa tajnej služby pána Gašpara. Pán Gašpar nemá nič spoločné s kreovaním tejto komisie. Pán Gašpar iba vyjadril svoj názor, jako to fungovalo v Nemecku, že tu nefungovala tá komisia. Áno, k tomu sa vracať nebudem, bolo tu už povedané, že vždy to bolo z nejakých objektívnych skutočností, tá komisia nevznikla. Viete, že ten problém je zásadný, a to sú tí dvaja ľudia silového sektoru z ITP, pardon, s najvyšším stupňom utajenia, ktorí, sa tam nevieme, neviem ich tam dostať proste. Nemyslím si, že niekto z koalície má problém s touto, s touto komisiou. Ďalšia nepresnosť, informačno-technické prostriedky nevyužíva iba Slovenská informačná služba, Vojenské spravodajstvo a Policajný zbor, ale aj Zbor väzenskej a justičnej stráže a colný, Colný kriminálny úrad. A čo sa týka vymyslených dôvodov na odvolanie pani, pani predsedníčky z opozície z predsedníčky výboru, viete veľmi dobre, že to tak nebolo. Pani Kolíková komunikovala vo svojom mene predsedníčky výboru na kontrolu SIS s Generálnou prokuratúrou, viete, aké dôvody tam boli. My máme za to, že tieto dôvody boli objektívne. A viete aj to, že som povedal pri svojej, pri svojom zvolení do funkcie, že akonáhle... (Prerušenie vystúpenia časomerom.)
23. schôdza NR SR - 7.deň - B. popoludní
Dátum: 2024-12-04
Poslanec: Šuca, Peter (SMER - SD)
Druh vystúpenia: Vystúpenie v rozprave

156. Ďakujem pekne, pán predsedajúci. Vážený pán predsedajúci, vážené panie poslankyne, páni poslanci, vážení prítomní, Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby predkladá podľa § 9 zákona Národnej rady Slovenskej republiky č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov, zákon o ochrane pred odpočúvaním, správu výboru o stave použitia informačno-technických prostriedkov za prvý polrok 2024, tlač 521. V súlade s § 9 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov výbor požiadal Slovenskú informačnú službu v mesiaci september 2024 o zaslanie správy o použití informačno-technických prostriedkov za prvý polrok roku 2024. Správu o použití ITP za prvý polrok 2024 predložila Slovenská informačná služba vo verzii neobsahujúce utajované, utajované skutočnosti. Údaje o použití ITP neobsahujú utajované skutočnosti, tak ako ich predložila Slovenská informačná služba, sú uvedené v priloženej správe. Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby uvedenú správu prerokoval na 11. schôdzi výboru dňa 4. novembra 2024, prijal uznesenie č. 39, ktorým vzal predmetnú správu na vedomie. Vychádzajúc z oprávnení, ktoré pre mňa ako spravodajcu vyplývajú z rokovacieho poriadku Národnej rady Slovenskej republiky, predkladám Národnej rady Slovenskej republiky návrh uznesenia, ktorý je súčasťou správy. Prednesiem návrh uznesenia. Uznesenie Národnej rady Slovenskej republiky k Správe Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby o stave použitia ITP za prvý polrok 2024, tlač 521: „Národná rada Slovenskej republiky berie na vedomie správu Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby o stave použitia ITP za prvý polrok 2024, tlač 521.“ Pán predsedajúci, žiadam vás, aby ste otvorili rozpravu k predmetnému bodu rokovania. Skončil som.
22. schôdza NR SR - 7.deň - A. dopoludnia
Dátum: 2024-10-30
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

10. Ďakujem pekne za slovo, pán predsedajúci. Súhlasím s kolegami, že táto komisia tu už mala byť v minulom období, no nebola. Veľmi dobre viete, a pán Valášek to povedal presne, že komunikujeme na túto tému, je problém ten, že komisia je kreovaná 3 : 3 : 2. To znamená, že traja poslanci za opozíciu, traja poslanci za koalíciu z osobitných kontrolných výborov a dvaja ľudia z civilného sektora, ktorí majú PT-čkové previerky. A toto je veľký problém. Nájsť takých ľudí je veľký problém. V minulom období pán Krúpa sa takisto venoval tejto komisii, uvažovalo sa o tom, že sa zmení zákon. Takže z našej strany nečakajte žiadne prieky. Takisto nám záleží na tom, na čom záleží vám. Pani Števulová, ku vám. Tá istá mantra, že sme zobrali opozícii, koalícii kontrolnú schopnosť výboru na kontrolu SIS. Niekoľkokrát som zopakoval, že akonáhle sa v opozícii dohodnete a navrhnete predsedu kontrolného výboru na kontrolu SIS, tak vám ho zvolíme a ja sa vzdám svojho poverenia. Takže nikto vám žiadnu kontrolu z rúk nevybral, vybrali ste si ju sami. Ďakujem pekne za pozornosť.
19. schôdza NR SR - 3.deň - A. dopoludnia
Dátum: 2024-09-13
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

34. Ďakujem pekne za slovo, pán predsedajúci. Tak pár myšlienok a informácií na ozrejmenie vašej ctenej pamäte. Keď sa to tu nikdy v histórii nedialo, že by bol odvolaný opozičný predseda výboru alebo nevymenovaný, tak vám troška pripomeniem, čo sa dialo, keď ste boli vy vo vláde a ste nám nevymenovali Ľuboša Blahu na šéfa ľudskoprávneho výboru a Kotlebu na šéfa osobitného výboru na kontrolu Vojenského spravodajstva. Takže ste klamali a zavádzali, pretože toto tu už bolo. Vy tu rozprávate, že dôvody na odvolanie pani Kolíkovej boli vymyslené, my hovoríme, že vymyslené neboli. Vy hovoríte, že fabulujeme, my hovoríme, že nefabulujeme, pretože pani Kolíková sa na pozícii predsedníčky výboru správala ako súkromná osoba a nerešpektovala žiadne uznesenia, ktoré sa prijali, a rozhodnutia na výbore. Vaša večná mantra, pán Krúpa, o tej izolácii našej Slovenskej informačnej služby, respektíve iných služieb vojenskej, civilnej a služob... civilnej a vojenskej. Boli sme na výbore, pani Kolíková, keď som sa niečo pýtal a tam som dostal jasnú odpoveď, aká je, v akej izolácii je Slovenská informačná služba. Vy ste to počuli takisto ako ja a potom ste robili tlačovku s pánom Krúpom a ste si povedali svoje, že ste mali informácie z českého Deníka N alebo SME-čka a tam bolo povedané, že naša služba v izolácii je. Osoba Pavla Gašpara vám vadí od začiatku do konca. Môžte mať naňho názor, aký máte, len, prosím, neškoďte tajnej službe. Áno, pán Krúpa, vy máte svoje informácie, vy máte vždy najlepšie informácie a viete, že teda Tibor, pardon, Pavol Gašpar nepožíva dôveru a naša služba je v izolácii. Možno by bolo dobré niekedy dať nejaký oficiálny materiál vonku, nielen svoje konšpirácie a svoje myšlienky, ktoré pravidelne dávate vonku na tlačovkách a v pléne Národnej rady. Ďakujem pekne za pozornosť.
15. schôdza NR SR - 10.deň - B. popoludní
Dátum: 2024-06-26
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

32. Ďakujem pekne za slovo, vážený pán predsedajúci. Vážený pán poslanec Krúpa, tak u vás som teda zvyknutý na iné diskusné príspevky, na razantnejšie, konkrétnejšie, faktografickejšie, ale dnes to nejako nevyšlo. Ten svoj úvod ste začali meditáciou o Ľubošovi Blahovi, len my nejdeme voliť na podpredsedu parlamentu a diskusia nie je o Ľubovi Blahovi, ale o Tiborovi Gašparovi. Tak vám hneď znovu odpoviem svoj názor na Tibora Gašpara. Pre mňa a pre 140-tisíc voličov strany SMER – slovenská sociálna demokracia je Tibor Gašpar principiálny, čestný a rovný chlap a tak Tibora vnímam ja, celý náš poslanecký klub a ďalších 140-tisíc ľudí na Slovensku. Spomínali ste tu obrovské množstvo vecí, vrátili ste sa k vražde, k vražde, k odpornej vražde mladého novinára a jeho priateľky. Pán Krúpa, nerobte to. Viete, prečo to nerobte? Predtým ste pôsobili v jednej strane, ktorú pán Horský nazval niekedy, pán nebohý politológ Horský, antropologický zhluk. Na vašej tlačovke odznelo, že vražda Martiny a Jána urobí obrat v politike, nie na našej tlačovke. Pán Krúpa, nerobte to. Mali ste hneď jasných vinníkov, každý smerák mal krvavé paprče. Pán Krúpa, nerobte to! Máte neustály problém o reputáciu, predtým ste mali problém s reputáciou výboru pre obranu a bezpečnosť, lebo Tibor Gašpar ešte je vždy predseda výboru. Musím vám povedať, že Tibor Gašpar je veľmi uznávaný predseda výboru v ťažkej, exponovanej dobe a nikto s ním nemá nijaký problém. Tak jak tu už bolo povedané, prijíma veľvyslancov, prijíma zahraničné delegácie a nikto s ním nemá žiaden problém. Reputáciu výboru ste skôr kazili vy s vaším neprofesionálnym vedením výboru. Meditovali ste o to, že je zberač... (Prerušenie vystúpenia časomerom.)
15. schôdza NR SR - 6.deň - A. dopoludnia
Dátum: 2024-06-19
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

75. Ďakujem pekne za slovo, pán predsedajúci. Vážená pani poslankyňa Kolíková, ja budem reagovať na určitú časť z vášho vystúpenia, ale možno hneď na úvod poviem to, s čím absolútne nebudete súhlasiť. A rozprávam to so všou zodpovednosťou. Ja, osoba Peter Šuca, nechcem žiadne zmierenie. Ja som nikomu neublížil ani svojou prácou, ani svojím životom, aby som sa s niekým musel zmierovať. Viete, čo si želám ja? Racionálny, čestný, spravodlivý politický súboj, ktorý by sa mal odohrávať tu v parlamente. Je jasné, že vy s našimi názormi súhlasiť nebudete, má to, máte na to legitímne právo, to je vaše sväté právo. Potom prídu parlamentné voľby a ľudia do parlamentu pošlú tých najlepších, ktorých tu chcú vidieť. Ja sa nemám prečo s kým zmierovať a nechcem žiadne zmierenie. Možno by bolo dobré, keby aj v parlamente sme vážili slová, čo rozprávame, pretože to, čo robíme my tu, sa prenáša tam dole. Ja viem, aj mne niekedy ujdú emócie, som si toho plne vedomý, stane sa to každému. Citovali ste výroky Roberta Fica, myslím, z našich mítingov. Veľmi dobre ste to použili na potvrdenie toho, čo ste rozprávali, ale ja sa pýtam, či ste niekedy niečo povedali, keď pred jeho domom boli davy a mu tam stavali šibenice. Keď pred jeho domom boli ľudia a mu kričali: Poď von so svojou rodinou, obesíme ťa tu. Poď, poď von! Ja sa pýtam, po vražde Jána a Martiny, po odpornej, ozrutnej vražde, ktorá tu nikdy nemala byť, na druhý deň boli jasní páchatelia trestného činu, páchatelia tejto brutálnej vraždy. Všetci sme mali krvavé paprče. Aj ja som si prešiel v svojom živote obdobím, čo ste teraz povedali vy, že vám píšu sprosté výhražné maily, veľmi ťažkým obdobím, takisto som nikde nebol za nikým. Takže jedna vec sú slová, druhá vec sú činy. Áno, veľakrát pri tých, pri tých obrovských demonštráciách lomcujú s ľuďmi emócie a to by nemalo byť, to by nikdy... (Prerušenie vystúpenia časomerom.)
12. schôdza NR SR - 12. deň - A. dopoludnia
Dátum: 2024-05-07
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

8. Ďakujem pekne za slovo, pán predsedajúci. Vážená a ctená pani poslankyňa Remišová, príde mi zvláštne, že vy rozprávate o slušnosti, vytrhli ste z kontextu to, čo povedal Robert Fico, a teraz tým tu šibrinkujete v Národnej rade a rozprávate o slušnosti. Veľakrát ste spomenuli slovo slušnosť. Možno ste zabudli na to 3,5-ročné obdobie vlády temna, chaosu, anarchie, ktoré tu bolo vtedy, keď ste vy boli podpredsedníčkou vlády, a prišlo mi strašne neslušné, keď ste si sprivatizovali spravodlivosť cez vašich vybájených kajúcnikov, a prišlo mi strašne nespravodlivé, hlúpe a sprosté, keď jeden podpredseda vlády si robí pexesko, leporelko a škrtá si krížiky a dáva si krížiky na fotky ľudí. A vy veľmi dobre viete, k čomu smerujem, bola tam aj fotka pána generála Lučanského, ktorý zomrel v kolúznej väzbe. Ale vám to nehovorilo nič. Nijaký cit, nijaká empatia, nič. Dali ste si krížik a hrdo ste s tým prišla na tlačovku a to svoje pexesko ste ukazovali na obdiv. Ďakujem pekne za pozornosť.
9. schôdza NR SR - 7. deň - A. dopoludnia
Dátum: 2024-02-09
Poslanec: Šuca, Peter (SMER - SD)
Druh vystúpenia: Vystúpenie v rozprave

227. Veľmi pekne ďakujem za slovo, pán presedajúci. Vážený pán predsedajúci, panie poslankyne a páni poslanci, dovoľte, aby som ako určený spravodajca výboru predniesol spoločnú správu výborov Národnej rady Slovenskej republiky o prerokovaní návrhu poslanca Národnej rady Slovenskej republiky Mariana Saloňa na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, tlač 60, druhé čítanie. Výbor Národnej rady Slovenskej republiky pre obranu a bezpečnosť ako gestorský podáva Národnej rade spoločnú správu výborov Národnej rady Slovenskej republiky. Národná rada Slovenskej republiky uznesením č. 69 z 8. 12. 2023 pridelila návrh na prerokovanie týmto, tlač 60, na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. II. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. III. Výbory Národnej rady Slovenskej republiky, ktorým bol návrh zákona pridelený, zaujali nasledovné stanoviská: Ústavnoprávny výbor Národnej rady Slovenskej republiky odporučil Národnej rade Slovenskej republiky návrh zákona schváliť s pozmeňujúcim a doplňujúcim návrhom. Výbor Národnej rady Slovenskej republiky pre obranu a bezpečnosť uznesením č. 13 z 31. januára 2024 odporučil Národnej rade Slovenskej republiky návrh zákona schváliť s pozmeňujúcim a doplňujúcim návrhom. Z uznesení výborov Národnej rady Slovenskej republiky vyplýva tento pozmeňujúci a doplňujúci návrh, ktorý je zapracovaný v bode III tejto správy. Gestorský výbor odporúča schváliť. IV. Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanoviská poslancov vyjadrených v rozprave k tomuto návrhu zákona odporúča Národnej rade Slovenskej republiky predmetný návrh zákona schváliť v znení schváleného pozmeňujúceho a doplňujúceho návrhu uvedeného v tejto správe. Gestorský výbor určil spoločného spravodajcu výboru Petra Šucu vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Spoločná správa výborov, tlač 60a, v druhom čítaní bola schválená uznesením Výboru Národnej rady Slovenskej republiky pre obranu a bezpečnosť č. 14 na svojej 11. schôdzi. Ďakujem pekne za slovo. Pán predsedajúci, otvorte, prosím, rozpravu k predmetnému bodu rokovania.